พระราชกฤษฎีกาเปลี่ยนแปลงเขตอำนาจศาลแขวงสงขลา พ.ศ. 2550

พระราชกฤษฎีกา
พระราชกฤษฎีกา
เปลี่ยนแปลงเขตอำนาจศาลแขวงสงขลา
พ.ศ. ๒๕๕๐[๑]
 

ภูมิพลอดุลยเดช ป.ร.
ให้ไว้ ณ วันที่ ๒๙ มีนาคม
พ.ศ. ๒๕๕๐
เป็นปีที่ ๖๒
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตอำนาจศาลแขวงสงขลา

อาศัยอำนาจตามความในมาตรา
๑๖ ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๔๙ และมาตรา ๓
วรรคสาม แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ.
๒๔๙๙ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาเปลี่ยนแปลงเขตอำนาจศาลแขวงสงขลา
พ.ศ. ๒๕๕๐

มาตรา ๒
พระราชกฤษฎีกานี้ให้ใช้บังคับตั้งแต่วันที่ ๒ เมษายน พ.ศ. ๒๕๕๐ เป็นต้นไป

มาตรา ๓
ให้ศาลแขวงสงขลาในจังหวัดสงขลา มีเขตอำนาจในอำเภอเมืองสงขลา
อำเภอกระแสสินธุ์ อำเภอคลองหอยโข่ง อำเภอควนเนียง อำเภอนาหม่อม อำเภอบางกล่ำ
อำเภอระโนด อำเภอรัตภูมิ อำเภอสทิงพระ อำเภอสิงหนคร และอำเภอหาดใหญ่

มาตรา ๔
บรรดาคดีในเขตอำนาจของศาลจังหวัดนาทวี
ที่ค้างพิจารณาอยู่ในศาลแขวงสงขลาในวันที่พระราชกฤษฎีกานี้ใช้บังคับ ให้คงพิจารณาพิพากษาในศาลแขวงสงขลา

มาตรา ๕
ให้ประธานศาลฎีการักษาการตามพระราชกฤษฎีกานี้


ผู้รับสนองพระบรมราชโองการ
พลเอก
สุรยุทธ์ จุลานนท์
นายกรัฐมนตรี
หมายเหตุ :-
เหตุผลในการประกาศใช้พระราชกฤษฎีกาฉบับนี้ คือ
เนื่องจากมีการเปิดทำการศาลจังหวัดนาทวีในวันที่ ๒ เมษายน พ.ศ. ๒๕๕๐
โดยมีเขตอำนาจในอำเภอนาทวี อำเภอจะนะ อำเภอเทพา อำเภอสะเดา และอำเภอสะบ้าย้อย
และโดยที่ในปัจจุบันศาลแขวงสงขลามีเขตอำนาจในอำเภอทุกอำเภอในจังหวัดสงขลา
ตามพระราชกฤษฎีกาเปลี่ยนแปลงเขตอำนาจศาลแขวงขอนแก่น ศาลแขวงพระนครศรีอยุธยา
ศาลแขวงพิษณุโลก ศาลแขวงลำปาง ศาลแขวงสงขลา ศาลแขวงสุราษฎร์ธานี
และศาลแขวงอุดรธานี พ.ศ. ๒๕๒๗ ดังนั้น เมื่อศาลจังหวัดนาทวีเปิดทำการแล้ว
ทำให้เขตอำนาจของศาลจังหวัดนาทวีและศาลแขวงสงขลาทับซ้อนกันในส่วนของอำเภอจะนะ
อำเภอเทพา อำเภอนาทวี อำเภอสะเดา และอำเภอสะบ้าย้อย สมควรตัดท้องที่ดังกล่าวออกจากเขตอำนาจศาลแขวงสงขลา
โดยให้คดีที่อยู่ในเขตท้องที่ดังกล่าวอยู่ในเขตอำนาจศาลจังหวัดนาทวีเพียงแห่งเดียวเพื่อไม่ให้ประชาชนสับสนในเรื่องเขตอำนาจศาลและได้รับความสะดวกในการพิจารณาพิพากษาคดี จึงจำเป็นต้องตราพระราชกฤษฎีกานี้





















ศุภกรณ/ผู้จัดทำ
๒๖ ตุลาคม ๒๕๕๓

เอกฤทธิ์/ผู้ตรวจ
๔ พฤศจิกายน ๒๕๕๓


[๑] ราชกิจจานุเบกษา
เล่ม ๑๒๔/ตอนที่ ๑๘ ก/หน้า ๑๑/๓๐ มีนาคม ๒๕๕๐